次韻周秀實贈王自然
作者：劉才邵
朝代：宋

paragraphs: 隱者逃世網，遂欲安一枝。
不能負猿鶴，山林無返時。
吾人富道義，詞華振芳蕤。
共疑斂逸步，不願黄金羈。
然於論議間，憂國不顧私。
豈從隱者徒，耦耕抽棘茨。
顧難同群碎，輕屈邁往姿。
何當副仄席，執簡上玉墀。
一薦危苦語，自結明主知。
良藥起民瘼，神膏除國疵。
不同鄭子真，虛名動京師。